西谷歌
作者：張嵲
朝代：宋

paragraphs: 西川峰嶺皆綿延，一峰突兀如青蓮。
崔嵬勢壓東南倒，穹崇下俯群峰小。
古木陰森寒未凋，長雲慘澹晴猶繞。
陰巖積雪溜輕冰，南嶺驚春囀幽鳥。
山西有谷聞深曲，中有人家在山麓。
晝掩柴荆雞犬閒，歲耕煙岫囷倉足。
巫山岷嶺遥相連，知是層城幾洞天。
避世秦人應綠髪，茹芝仙子好朱顔。
寰區喪亂方如許，寸地尺天無安堵。
我欲携家住此山，高謝時人出塵土。
女蘿薜荔結爲衣，文杏香茅緝爲宇。
滿谷栽松紫翠寒，漫山種杏赬霞吐。
朝尋石乳丹洞深，暮斸茯苓蒼檜古。
山中父老志斯言，他時来訪吹笙侣。